Trump swyg tydens ondervragingDonald Trump is Woensdag buite Trump Tower in New York gewaar. (Foto: STRINGER / AFP) Die voormalige Amerikaanse president Donald Trump het Woensdag geweier om vrae oor beweerde bedrog by sy familie-onderneming onder eed te beantwoord. Die oudpresident sê in ’n verklaring hy het “geen ander keuse” gehad nie as om Woensdag van sy swygreg gebruik te maak toe hy vir ses ure lank by die New Yorkse prokureur-generaal se kantoor in Manhattan onder eed ondervra is. Dié ondervraging volg enkele dae nadat FBI-beamptes Maandag op sy Mar-a-Lago-landgoed in Florida toegeslaan en na bewering bokse vol geklassifiseerde dokumente in polisievoertuie gelaai het. “Ek het geweier om die vrae te beantwoord ingevolge die regte en voorregte wat aan elke burger onder die Verenigde State se grondwet verleen word,” sê Trump in ’n verklaring oor Woensdag se ondervraging in Manhattan. “Wanneer jou familie, jou maatskappy en al die mense na aan jou die teikens word van ’n ongegronde, polities gemotiveerde heksejag wat ondersteun word deur prokureurs, aanklaers en die fopnuusmedia, het jy geen ander keuse nie.” Letitia James, prokureur-generaal van New York, voer aan die Trump-organisasie het die waarde van eiendomme op bedrieglike wyse opgeblaas toe hy om banklenings aansoek gedoen het. In dieselfde asem het hy die waarde as minder as die gewaardeerde prys voorgehou wanneer dit tyd geword het om belasting daarop te betaal. Die Manhattan-distriksprokureur se kantoor is intussen besig met ’n ondersoek van hul eie na die Trump-organisasie. Die ondersoek kan moontlik strafregtelike vervolging tot gevolg hê. Dié ondersoek kan ’n rede wees waarom Trump se regspan hom aangeraai het om sy swygreg uit te oefen. ‘Plant van bewyse’ Wetstoepassingsowerhede Maandag buite die Mar-a-Lago-landgoed in Florida. (Foto: Giorgio Viera / AFP) Trump voer intussen aan dat die FBI moontlik gedurende hul onlangse klopjag by Mar-a-Lago bewyse “geplant” het. Die oudpresident sê hy is ná die klopjag verbied om sy huis by Mar-a-Lago binne te gaan. “Die FBI en ander [beamptes] van die federale regering wou niemand, ook nie my prokureurs nie, toelaat naby die plekke wat hulle deursoek het nie,” sê Trump in ’n inskrywing op sy Truth Social-platform. “Almal is gevra om die perseel te verlaat. Hulle wou alleen gelaat word, sonder enige getuies om te sien wat hulle doen, neem of, hopelik nie, ‘plant’.” Daar word beweer dat die klopjag verband hou met die moontlike wanhantering van geklassifiseerde dokumente wat na Mar-a-Lago gestuur is nadat Trump die Withuis in Januarie verlede jaar verlaat het. Die Amerikaanse departement van justisie het egter nog geen rede vir Maandag se klopjag verskaf nie.